
	Bucureşti, 10.03.2015                                                                                                                                                                                                                                  PL-x 714/2011


     R A P O R T  
     asupra  

Proiectului de Lege privind reglementarea contractelor de împrumut cu ipotecă

                      În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu Proiectul de Lege privind reglementarea contractelor de împrumut cu ipotecă, trimis cu adresa nr. PL-x 714 din 5 decembrie 2011, înregistrat sub nr. 31/1196 din7 decembrie 2011.
Potrivit dispoziţiilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

    Senatul, în calitate de primă Cameră sesizată, a adoptat iniţiativa legislativă în temeiul dispoziţiilor art. 75 alin. (2) teza a III-a din Constituţia României, republicată.
   Comisia pentru buget, finanţe şi bănci a avizat negativ acest proiect de lege, conform avizului transmis cu nr.574 din 20 decembrie 2011.
                  Guvernul, prin punctul de vedere transmis, cu adresa nr. 2053 din 2 septembrie 2011, nu susţine adoptarea acestei iniţiative legislative.
                 Consiliul Legislativ a avizat favorabil proiectul de lege, conform avizului nr. 802 din 13 iulie 2011.
                Banca Naţională a României a transmis punctul de vedere cu nr. 172 din 27 februarie 2012 prin care nu susţine adoptarea acestui proiect de lege.
         Proiectul de lege are ca obiect de reglementare stabilirea regimului contractelor de credit ipotecar, urmărind instituirea unui cadru legal armonizat în această materie, de natură să realizeze o protecţie corespunzătoare a debitorilor care contractează un împrumut cu ipotecă. În acest sens, iniţiatorii propun ca în cazul în care bunul ipotecat a fost distrus, deteriorat ori valoarea sa a fost diminuată, creditorul ipotecar să nu mai poată cere debitorului să constituie o nouă ipotecă pentru garantarea aceleiaşi obligaţii.

                    În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din 10 martie 2015.   
                     Din numărul total de 26 de membri ai Comisiei juridice, de disciplină şi imunităţi au participat la dezbateri 26 de deputaţi.

                    În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să supună plenului Camerei Deputaţilor, respingerea Proiectului de Lege privind reglementarea contractelor de împrumut cu ipotecă, întrucât dispoziţiile avute în vedere de către iniţiatori au fost preluate, cu modificări pe anumite aspecte, în Legea nr. 287/2009 privind Codul Civil şi Legea nr. 71/2011 pentru punerea în aplicare a Legii nr. 287/2009.
                   În raport cu obiectul şi conţinutul său, proiectul de lege face parte din categoria legilor organice. 

                           VICEPREŞEDINTE,                                   SECRETAR,                                                                 

                          Ciprian Nicolae NICA                        Gabriel ANDRONACHE

